Nafarroako Parlamentuko Mahaiak, 2019ko martxoaren 11n egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Izquierda-Ezkerrako foru parlamentarien elkarteak aurkezturiko mozioa, zeinaren bidez Nafarroako Gobernua premiatzen baita Nafarroako Lan Osasunaren Kontseiluan negozia eta adostu ditzan lan-istripuen aurkako neurri berriak eta ekintza osagarriak.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2019ko martxoaren 11n

Lehendakaria: Ainhoa Aznárez Igarza

MOZIOAREN TESTUA

José Miguel Nuin Morenok, Izquierda-Ezkerrako foru parlamentarien elkartearen eledunak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatu eta bozka dadin:

2018an % 9,9 igo da lan-istripuen kopurua Nafarroan. Onartezina da hori, eta erantzun urgentea eskatzen du Nafarroako Gobernuaren, enpresaburuen eta sindikatuen aldetik.

Enpresaburuak dira laneko arriskuen prebentzioaren arloko araudia betetzearen arduradun nagusiak; hortaz, datu hauek lehenik eta behin enpresaburuen erantzukizunari eragiten diote.

Halaber, laneko istripuen kopuruari buruzko datuetan berebiziko eragina dauka langileriak pairatzen duen lan-prekarietate handiak, zeina nabarmen okertu baita PPren lan-erreforma (Pedro Sánchezek oraindik ere indargabetu ez duena) onetsi zenez geroztik.

Baina erantzun urgentea eskatzen du Nafarroako Gobernuaren, enpresaburuen eta sindikatuen aldetik ere. Nafarroan Estatuan baino gehiago igo da lan-istripuen kopurua.

Azken urteotan lan-istripuen kopurua igo izanak –2018an, % 9,9– argi eta garbi erakusten du orain arte egindakoa ez dela aski.

Hori dela-eta, honako erabaki proposamen hau aurkeztu dugu:

1. Nafarroako Parlamentuak Nafarroako Gobernua premiatzen du Nafarroako Lan Osasunaren Kontseiluan negozia eta adostu ditzan lan-istripuen aurkako neurri berriak eta ekintza osagarriak.

2. Nafarroako Parlamentuak Nafarroako Gobernua premiatzen du Nafarroako Lan Osasunaren Kontseiluan dauden sindikatuekin negozia eta adostu ditzan laneko prebentzioko lurralde-ordezkariaren figura lehenbailehen abian jartzea ahalbidetuko duten baldintzak eta edukiak, enpresa txiki eta ertainetan nahiz mikroenpresetan lan-istripuen aurka borrokatzera bereziki bideratua.

Iruñean, 2019 martxoaren 7an

Eleduna: José Miguel Nuin Moreno